Maar dis juis die dood van haar lewensmaat wat Lesley T. Achilles, ’n gebore Weskusser, geïnspireer het om ander te help om oor die dood van ’n geliefde te kom.
“Dit was glad nie my plan om ’n boek te skryf nie. Nadat ek my lewensmaat vier jaar gelede skielik in ’n padongeluk verloor het, het ek begin skryf as ’n manier om my gevoelens uit te kry.
“Ek is van nature nie iemand wat sommer praat en oopmaak oor die dieper goed nie. So, om te skryf het my baie gehelp. Ek kon op papier so hartseer wees as wat ek wou. Ek kon so kwaad wees soos ek wou. Ek kon al die vrae vra wat ek wou.
“Ek glo absoluut alles gebeur vir ’n rede. As ek nie verlede jaar alleen in lockdown was nie, sou ek nooit my boek gepubliseer het nie.
“Vir eers was dit net ’n projek om my mee besig en aan die gang te hou. Dis eers toe ek daaroor begin gesels met vriendinne dat ek besef het daar is ’n kans dat ek dalk iemand hiermee kan help.
“Dis ongelukkig ’n realiteit dat so baie van ons geliefdes in hierdie aaklige Covid-tyd verloor het. Ek hoop my boek kan vir iemand van waarde wees.”
“Rou is die selfsugtigste ding. Dit neem alles oor en laat jou alleen en selfs soos ’n uitgeworpene voel.